U sklopu projekta „Svaki potez broji“ (SF.3.4.08.07.0062), čiji je korisnik Šahovski klub Novi Zagreb, provode se edukativne radionice namijenjene djeci i mladima s ciljem poticanja uključivanja u sportske aktivnosti te razvoja svijesti o važnosti tjelesne aktivnosti i zdravih životnih navika.
Radionice su namijenjene djeci i mladima do navršenih 30 godina života, a posebno djeci i mladima u riziku od socijalne isključenosti, uključujući djecu nezaposlenih roditelja, korisnika dječjeg doplatka, djecu bez odgovarajuće roditeljske skrbi, djecu iz jednoroditeljskih i višečlanih obitelji, kao i djecu s teškoćama u razvoju, mlade s invaliditetom te djecu i mlađe punoljetne osobe s problemima u ponašanju.
Na radionici „Šahovska otvaranja, središnjice i završnice” sudionici će se upoznati s trima osnovnim fazama šahovske partije te kroz praktične zadatke razvijati pamćenje, koncentraciju, logičko razmišljanje, strpljenje i sposobnost donošenja promišljenih odluka. Kroz interaktivne vježbe i timsko rješavanje šahovskih problema učit će o važnosti suradnje, međusobnog uvažavanja i zdravih životnih navika te kako stečene vještine primijeniti u svakodnevnom životu.
Radionica će se održati 07. studenog 2026. godine od 12:30 do 14:30 sati, na adresi Ul. Ivana Šibla 8, 10000 Zagreb.
Sudjelovanje na radionici je besplatno.
Projekt „Svaki potez broji“ sufinanciran je sredstvima Europske unije iz Europskog socijalnog fonda plus. Ukupna vrijednost projekta iznosi 152.880,00 EUR, od čega bespovratna sredstva iznose 149.822,40 EUR.
U nastavku objavljujemo Javni poziv za sudjelovanje u edukativnoj radionici „Šahovska otvaranja, središnjice i završnice“, u kojem su navedeni uvjeti i način prijave, ciljne skupine, termin i mjesto održavanja te potrebna dokumentacija za sudjelovanje.

